B4-0730, 0749, 0758 ja 0767/96

Päätöslauselma Visbyssä pidetyn Itämeren konferenssin tuloksista

Euroopan parlamentti, joka

- ottaa huomioon 18. huhtikuuta 1996 antamansa päätöslauselman Itämeren neuvoston huippukokouksesta ((Kyseisen päivän istunnon pöytäkirja, osa II, kohta 6 )),

- ottaa huomioon komission 10. huhtikuuta 1996 antaman tiedonannon Itämeren aluetta koskevista aloitteista (SEK(96)0608),

- ottaa huomioon Itämeren neuvoston puheenjohtajan julkilausuman 3. - 4. toukokuuta 1996 pidetyn Visbyn konferenssin tuloksista,

A. korostaa Itämeren alueen sisäisen ja ulkoisen yhteistyön merkitystä sekä asianomaisille maille että Euroopan unionille ja sen Venäjän suhteille,

B. pitää myönteisenä, että Itämeren aluetta koskevissa aloitteissa ehdotetaan toimenpiteitä seuraavilla aloilla: demokratia ja vakaus; kauppa, investoinnit ja taloudellinen yhteistyö; infrastruktuuri ja kuljetus; energian ja ydinenergian turvallisuus; ympäristö; matkailu; alueellinen kehitys ja rajojen ylityksen helpottaminen,

C. korostaa, että on kiinnitettävä erityistä huomiota demokratian takaamiseen, ihmis- ja vähemmistöoikeuksien kunnioittamiseen ja vakauteen,

D. ilmaisee tyytyväisyytensä sen johdosta, että eräät Itämeren alueen valtiot ovat ilmaisseet toiveensa liittyä Euroopan unioniin ja että Eurooppa- neuvosto on jo päättänyt kyseisten maiden liittymisen aikataulusta ja strategiasta,

E. on erittäin huolestunut alueen ympäristön tilasta, sillä siellä on monia sekä siviili- että sotilastarkoituksiin suunniteltuja turvallisuudelle vaarallisia ydinreaktoreita, Itämereen on upotettu tonneittain kemiallisia sotatarvikkeita ja vanhanaikainen tuotantoteknologia ja energiavarojen tehoton hyväksikäyttö aiheuttavat huomattavia vaaroja,

1. Pitää tervetulleena sitä, että valtioiden päämiehet ja pääministerit pääsivät Visbyn Itämeren huippukokouksessa yksimielisyyteen yhteistyön vahvistamisesta kansalaisten ja siviiliturvallisuuden välisen yhteistyön, kehityksen ja taloudellisen yhdentymisen sekä voimakkaamman ympäristönsuojelun alalla sekä päättivät antaa Itämeren neuvostolle keskeisemmän aseman pyrittäessä saavuttamaan alueelle asetetut vauraus- ja yhteenkuuluvuustavoitteet sekä tekemään alueesta vakaa ja turvallinen;

2. Rohkaisee komissiota ja neuvostoa osallistumaan aktiivisesti Visbyn kokouksen seurantaan, joka alkaa Kalmarissa 2. - 3. heinäkuuta 1996 järjestettävällä ulkoministerien kokouksella;

3. Ehdottaa, että Euroopan unioni ja sen jäsenvaltiot järjestäisivät yhdessä Itämeren neuvoston kanssa Itämeren alueen konferenssin, jossa käsiteltäisiin taloudellisia ja sosiaalisia sekä ympäristöön, kulttuuriin ja kansalaisten oikeuksiin liittyviä asioita, ja että tällä tavalla luotaisiin keskustelufoorumi, jossa voitaisiin käsitellä myös mahdollisimman laajaan turvallisuuden käsitteeseen liittyviä asioita;

4. Panee merkille, että Visbyn huippukokouksen valmistelun yhteyteen sisällytettiin liikemiesten huippukokous, johon osallistuivat kaikkien kokoukseen osallistuvien maiden johtavat liike-elämän edustajat ja jonka päätteeksi hyväksyttiin «Tukholman julistus Itämeren alueen kasvusta ja kehityksestä», jonka sen puheenjohtaja esitti huippukokoukselle;

5. Korostaa tässä yhteydessä:

- että on tärkeää luoda paremmat oikeudelliset järjestelmät, jotka mahdollistavat lainsäädännöllisten määräysten täyden toimeenpanon, mikä puolestaan on välttämätöntä ihmisoikeuksien ja demokratian kunnioituksen lujittamiselle ja edistää yksityisiä ulkomaisia investointeja, jotka ovat olennaisen tärkeitä tekijöitä pitkän aikavälin taloudelliselle kehitykselle,

- että on tärkeää soveltaa täysin kumppanuus- ja assosiaatiosopimuksia askeleena kohti jäsenyyttä hakeneiden maiden lopullisen jäsenyyden valmistelua,

- huippukokouksessa tehtyä päätöstä toteuttaa läheistä yhteistyötä Euroopan unionin ja Itämeren alueen maiden välillä kansainvälisen rikollisuuden torjumisessa, erityisesti perustamalla erityiskomitea, sekä ympäristöä ja sosiaalisia ongelmia koskevaa päätöslauselmaa,

- että kaikkien aloitteiden olisi tuettava tasapainoista taloudellista ja ympäristön kannalta kestävää kehitystä Itämeren alueella;

6. Pyytää neuvostoa ja komissiota varmistamaan Phare-, Tacis- ja Interreg- ohjelmien tehokkaan yhteensovittamisen ja täytäntöönpanon Itämeren alueen valtioiden osalta sekä varmistamaan, että Euroopan parlamenttia kuullaan asiassa säännöllisesti; korostaa, että Euroopan unioni on huomattavimpana avustuksen antajana myöntänyt tälle alueelle vuosien 1995 ja 1999 väliselle ajalle 950 miljoonaa ecua Phare- ja Tacis-ohjelmien sekä Euroopan unionin rakennerahaston puitteissa;

7. Ehdottaa lisäksi, että Euroopan unioni ja sen jäsenvaltiot pohtisivat yhdessä Itämeren neuvoston kanssa sitä, millä tavoin niiden parlamentit ja Euroopan parlamentti voisivat osallistua niiden päätöksentekoon;

8. Kehottaa puhemiestään välittämään tämän päätöslauselman komissiolle, neuvostolle, Itämeren neuvostolle sekä kyseisten valtioiden parlamenteille.